作者:何夢桂
標題:沁園春
內容:光嶽儲精，宇宙呈祥，鍾英俊材。想春秋夾谷，前生夫子，婆娑南贍，見在如來。龍角標辰，蟾胎煜丙，好是生朝華宴開。笙歌裡，看兒童拜舞，春滿行臺。重重好事相催。便對把黃封酌壽罍。更願公殿上，早紆袞繡，願公堂下，長戲衣萊。昨夜瑤池，親逢阿母，欲寄蟠桃桃始栽。三千歲，待開花結子，歲歲銜杯。